حضرت عُمر(رض) ولي داسي کول؟ ځکه امير المؤمنين پوهېدى چي د حاکم او آمر امتحان بل ځاى نه اخستل کيږي بېله خپلي کورنۍ څخه، آيا د حاکم د کورنۍ دپاره به يو قانون وي او د نورو خلکو دپاره بل قانون؟ او که به د ده کورنۍ او نور ټول خلک د قانون او عدالت په مقابل کي يو شئ وي؟

نو د دغه مقصد دپاره يې پر خپله کورنۍ دا لازمه کړې وه چي د قانون به داسي مراعت کوي چي دوى د نورو خلکو دپاره قُدوه او لارښوونکي وي، نو کوم وخت چي به يې يو قانون کښېښاوه يا به يې يو امر صادر کړى، اول به يې خپله کورنۍ را ټوله کړه او ورته و به يې ويل: ما خلک د فلاني کاره څخه منعه کړه او د خلکو سترګي په تاسي کي دي، که تاسي هغه کار کاوه خلک يې هم کوي او که تاسي هغه کار پرېښاوه خلک يې هم پرېږدي، او په والله که ستاسي څخه يو څوک هغه کار وکي چي ما خلک ځني منعه کړي دي زما د قرابت په سبب تر نورو خلکو دوه چنده جزاء او عذاب ورکوم